Diari Oficial de la Generalitat Valenciana


Sumari del DOGV 2767, del 11-06-1996 (1996/838439)

RESOLUCIÓ de 4 de marc de 1996, de la Direcció General de Treball, per la qual es disposa el Registre i Publicació del Conveni Col·lectiu de Dalgo Grup 2000, Empresa de Trabajo Temporal.
------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2767

Data del DOGV
:   11-06-1996

Secció del DOGV
:   ALTRES DISPOSICIONS

Número del document
:   1996/838439


Data del document
:   04-03-1996

Organisme emissor
:   Conselleria de Treball i Afers Socials

Tipus de document
:   Resolució

RESOLUCIó de 4 de marc de 1996, de la Direcció General de Treball, per la qual es disposa el Registre i Publicació del Conveni Col·lectiu de Dalgo Grup 2000, Empresa de Trabajo Temporal.   
Vist el text articulat del Conveni Col·lectiu de Treball de Dalgo Grup 2000, Empresa de Trabajo Temporal SL, subscrit el dia 3 de gener de 1996, d'una part, per la representació de l'empresa, i d'altra, en representació dels treballadors, pel Sindicat USO, presentat davant aquesta Direcció General de Treball, el 22 de febrer de 1996, i de conformitat amb el que disposa l'article 90.2 i 3 del Reial Decret Legislatiu 1/1995, de 24 de marc de L'Estatut dels Treballadors, i en el Reial Decret 1.040/1981, de 22 de maig, sobre registre i dipòsit dels convenis col·lectius de treball, aquesta Direcció General de Treball, d'acord amb les competències transferides a la Generalitat Valenciana segons Reial Decret 4.105/1982, de 29 de desembre,  
ACORDA  
Primer  
Ordenar-ne la inscripció en el Registre de Convenis Col·lectius de Treball d'aquesta Direcció General, amb notificació a la Comissió Negociadora, i el dipòsit del text original del conveni.  
Segon  
Disposar-ne la publicació en el Diari Oficial de la Generalitat Valenciana.  
València, 4 de març de 1996.- El director general de Treball: José Luis Colvée Millet.  
Conveni Col·lectiu de Treball de Dalgo Grup 2000,  
Empresa de Treball Temporal  
Article 1. àmbits del conveni  
Aquest conveni col·lectiu regula les relacions de treball entre Dalgo Grup 2000, Empresa de Treball Temporal, SL, i el personal que en depén, tant si presta serveis en l'estructura de l'empresa de forma directa com si són cedits a una empresa usuària.  
Article 2  
Les normes d'aquest conveni seran d'aplicació en tots els centres de treball que l'empresa té en l'actualitat a la Comunitat Valenciana i en els que s'hi podran establir en el futur.  
Article 3  
Aquest conveni entrarà en vigor el dia de la firma, siga la que siga la seua data de publicació en el butlletí oficial escaient i tindrà vigència fins al 31 de desembre de 1996.  
Article 4  
Qualsevol de les parts podrà sol·licitar la revisió del conveni, formulant la denúncia per escrit davant l'altra part i davant l'autoritat laboral competent amb un mes d'antelació al venciment del termini de vigència o de qualsevol de les seues pròrrogues. El conveni s'entendrà tàcitament prorrogat per períodes de dos anys si aquest no és denunciat.  
No obstant això, les taules salarials seran revisades al final de cada any amb la prèvia denúncia d'aquestes el 30 de novembre d'aquells en què no vença el conveni.  
Article 5. Organització del treball  
L'organització, el control i la vigilància de l'activitat laboral escau a l'empresa o a la persona en qui aquesta delegue. No obstant això i en relació amb els treballadors que desenvolupen tasques al servei d'una empresa usuària, les facultats de direcció i de control de l'activitat laboral seran exercides per aquesta durant el temps de prestació de l'esmentat servei.  
Article 6  
Els treballadors d'estructura de l'empresa prestaran el treball en el lloc acordat i l'empresa podrà, en l'exercici del seu poder directiu, destinar-los a qualsevol centre, sucursal o delegació.  
Els treballadors posats a disposició prestaran la seua activitat laboral en el centre de treball de l'empresa usuària, conformement amb els termes establits en el contracte signat entre aquesta i Dalgo Grup 2000, Empresa de Treball Temporal, SL.  
Ateses les especials circumstàncies en què es realitza la prestació dels serveis, la mobilitat funcional i geogràfica del personal estarà determinada per les facultats d'organització de l'empresa, la qual procedirà a la distribució del seu personal entre els diversos llocs de treball de la manera més racional i adequada als fins productius.  
Article 7. Contractació  
Els contractes de treball es podran concertar per temps indefinit, per duració determinada, a temps parcial i per qualsevol altra modalitat de contracte de treball autoritzada per la legislació vigent.  
Els treballadors contractats per temps determinat tindran els mateixos drets i igualtat de tracte en les relacions laborals que els altres treballadors de la plantilla, excepte les limitacions que es deriven de la naturalesa i de la duració del seu contracte.  
El contracte de treball es realitzarà sempre per escrit. Per als treballadors que presten els serveis en una empresa usuària es podran establir clàusules de suspensió del contracte fix sempre que no existisca un contracte de posada a disposició.  
Article 8  
El període de prova del contracte serà de sis mesos per als tècnics i titulats i de tres mesos per a la resta de treballadors. Els treballadors posats a disposició que hagen prestat serveis abans del nou contracte, però en una empresa usuària distinta, no quedaran rellevats d'aquest període encara que el contingut del treball siga similar.  
Article 9  
La direcció de l'empresa podrà modificar les condicions de treball quan existisquen provades raons econòmiques, organitzatives o de producció i que afecten les següents matèries:  
- jornada de treball,  
- horari,  
- règim de treball a torns.  
Article 10. Classificació professional.  
Els treballadors afectats per aquest conveni, en atenció a les funcions que desenvolupen, seran classificats en els següents grups professionals:  
1. Treballadors a disposició:  
Grup 1. Personal d'alta direcció.  
Grup 2. Directors regionals o d'àrea, de delegació, adjunts a direcció, llicenciats, arquitectes, enginyers, etc.  
Grup 3. Comandaments intermedis, responsables de departaments, caps de delegacions o de seccions, diplomats universitaris, enginyers tècnics, etc.  
Grup 4. Professionals d'ofici, oficials, administratius, comptables, etc., amb alta qualificació.  
Grup 5. Professionals d'ofici, auxiliars, ajudants, hostesses, conserges, porters, peons, magatzemers, etc.  
2. Treballadors d'estructura:  
Grup E1. Personal Directiu i d'alta direcció.  
Grup E2. Personal de administració especialistes en Relacions Industrials i Recursos Humans altament especialitzats.  
Grup E3. Personal d'administració amb un alt nivell de coneixements i els titulats en Relacions Laborals o Psicologia.  
Grup E4. Personal auxiliar administratiu i comercials.  
Article 11. Retribucions.  
De comú acord s'estableix un salari mínim global anual que comprén la totalitat dels conceptes salarials que el treballador tinga dret a percebre i que s'estableix en l'annex I d'aquest conveni.  
La retribució del personal contractat en pràctiques i aprenentatge es regiran, quant a salaris, pel que determine la legislació vigent en cada moment.  
Els treballadors menors de 18 anys percebran el salari mínim interprofessional que els escaiga segons la llei.  
El salari global mínim anual podrà ser millorat tal com es determine en contracte individual.  
Article 12  
S'entendrà per salari/hora el quocient que resulte de dividir el salari global anual pactat pel nombre d'hores anuals de treball efectiu.  
Article 13  
El salari global anual dels treballadors estarà integrat per:  
a) El salari base.  
b) Els complements salarials.  
c) Si s'escau, les millores voluntàries individualment pactades o unilateralment concedides per l'empresa.  
Article 14. Hores extraordinàries, festives i nocturnes  
Dins dels límits previstos per l'Estatut dels Treballadors, les hores extraordinàries, festives i les nocturnes realitzades pels treballadors els seran retribuïdes com les hores ordinàries de treball efectiu. No obstant això, l'empresa podrà compensar amb descansos i dins dels quatre mesos següents a la seua realització, les hores extraordinàries realitzades pels treballadors.  
Article 15  
Les dietes i els transports són conceptes extrasalarials que tenen com a finalitat el rescabalament o la compensació per les despeses de manutenció o de desplaçaments i s'abonaran en atenció de cada circumstància personal i es farà constar en un annex escrit al contracte de treball.  
Article 16  
Els treballadors posats a disposició percebran les seues retribucions mensualment, abans del dia 10 o de l'immediat següent laborable, a mes vençut.  
Els treballadors d'estructura percebran les seues remuneracions mensualment, a mes vençut, abans del dia 5 o de l'immediat següent laborable.  
Article 17. Indemnitzacions i complements  
Són les quantitats percebudes pel treballador per acabament de contracte temporal, prorrateig de vacances, adquisició de peces de treball i qualssevol altres d'igual naturalesa.  
Article 18. Temps de treball  
Les hores de treball anuals ordinàries i efectives són mil vuit-centes setze, que es podran distribuir segons les necessitats de l'empresa o de l'empresa usuària.  
Article 19. Vacances  
Tots els treballadors gaudiran d'unes vacances retribuïdes de 30 dies naturals anuals que podran ser fraccionats, per necessitats del treball, en dos o tres torns.  
La retribució per a tots els grups professionals estarà determinada pel salari base, i la seua quantitat serà la de 1/12 part del salari, base mínima anual per cada grup professional.  
Per als treballadors de posada a disposició amb un contracte inferior a un any, el pagament de les vacances es podrà prorratejar en el salari/hora o mensual i incloure's en la nòmina mensual o bé es podrà abonar a l'acabament del contracte.  
Article 20. Conflictes col·lectius.  
S'estableix la pau social, comprometent-se ambdues parts que tots els litigis que es produïsquen col·lectivament entre aquestes es resolguen mitjançant un arbitratge d'equitat. L'àrbitre serà assignat de comú acord entre les parts.  
Si no hi ha acord, cada part designarà tres possibles àrbitres i l'autoritat laboral un.  
Cada part, per rigorós torn, ratllarà un dels noms dels possibles àrbitres, fins que en quede només un, el qual serà qui efectuarà l'arbitratge.  
En els casos d'interpretació de normes o en els supòsits d'abús manifest en l'emissió de l'arbitratge s'acudirà necessàriament a la jurisdicció social.  
ANNEX I  
Taules de salaris globals mínims del conveni  
en còmput anual per a 1996  
1. Treballadors de posada a disposició:  
 Grup 1 Segons contracte  
 Grup 2 1.697.000 PTA  
 Grup 3 1.449.000 PTA  
 Grup 4 1.039.140 PTA  
 Grup 5 910.800 PTA  
2. Treballadors d'estructura:  
 Grup E1 Segons contracte individual de treball  
 Grup E2 1.500.000 PTA  
 Grup E3 1.400.000 PTA  
 Grup E4 915.000 PTA  
Signat el dia 30 de desembre de 1995